ജീവിച്ചിരിക്കുന്ന രോഗി മരിച്ചെന്ന് മെഡി. കോളജിന്റെ അനാസ്ഥ തുടര്ക്കഥ അന്പലപ്പുഴ: ആലപ്പുഴ മെഡിക്കല് കോളജ് ആശുപത്രിയില് കോവിഡ് തീവ്രപരിചരണ വിഭാഗത്തിലെ ജീവനക്കാരുടെ ഭാഗത്ത് വീണ്ടും ഗുരുതരവീഴ്ച. മരിച്ച രോഗിയുടെ മൃതദേഹം മാറി നല്കിയ വിവാദം കെട്ടടങ്ങുന്നതിനു മുന്പ് ജീവിച്ചിരിക്കുന്ന രോഗി മരിച്ചതായി ബന്ധുക്കള്ക്കു വിവരം നല്കി. ആംബുലന്സുമായി ബന്ധുക്കള് എത്തിയപ്പോള് രോഗി മരിച്ചിട്ടില്ലെന്ന് ആശുപത്രി അധികൃതര് പറഞ്ഞു.കായംകുളം ഭരണിക്കാവ് കോയിക്കല് മീനത്തേതില് രമണന്47 മരണമടഞ്ഞുവെന്നാണ് വണ്ടാനം മെഡിക്കല് കോളജ് ആശുപത്രിയില്നിന്നും ബന്ധുക്കളെ വിവരമറിയിച്ചത്. കോവിഡ് ബാധിതനായ രമണനെ കഴിഞ്ഞ 29 നാണ് വണ്ടാനം ആശുപത്രിയിലെത്തിച്ചത്. നില വഷളായതിനെത്തുടര്ന്ന് വെന്റിലേറ്ററിലേക്കു മാറ്റി. ഇതിനിടെ വെള്ളിയാഴ്ച വൈകുന്നേരം ഇദ്ദേഹം മരിച്ചുവെന്ന് ബന്ധുക്കളെ വിവരമറിയിക്കുകയായിരുന്നു. തുടര്ന്ന് മൃതദേഹം കൊണ്ടുപോകാനായി ശനിയാഴ്ച രാവിലെ 10ന് ആംബുലന്സുമായെത്തിയപ്പോഴാണ് ഇദ്ദേഹം മരിച്ചിട്ടില്ലെന്ന് അറിയുന്നത്. രമണന് മരിച്ചുവെന്ന് ആശുപത്രി അധികൃതര് നല്കിയ വിവരമനുസരിച്ച് വീട്ടില് സംസ്കാരത്തിനായി എല്ലാം ഒരുക്കങ്ങളും നടത്തിയിരുന്നുവെന്ന് ബന്ധുവായ സുജിത് പറഞ്ഞു.കഴിഞ്ഞദിവസം കൃഷ്ണപുരം സ്വദേശി രമണന് മരണമടഞ്ഞിരുന്നു. മേല്വിലാസം തെറ്റി ചികിത്സയില് കഴിയുന്ന രമണന്റെ ബന്ധുക്കളെയാണ് വിവരമറിയിച്ചത്. കൃഷ്ണപുരം സ്വദേശി രമണന്റെ മൃതദേഹം കഴിഞ്ഞദിവസം മാറി നല്കിയതും ഏറെ പ്രശ്നം സൃഷ്ടിച്ചിരുന്നു. കോവിഡ് ഐസിയുവില് ചികിത്സയിലായിരുന്ന ചേര്ത്തല സ്വദേശി കുമാരനും കോവിഡ് വാര്ഡില് ചികിത്സയിലായിരുന്ന കായംകുളം കൃഷ്ണപുരം സ്വദേശി രമണനും വെള്ളിയാഴ്ച വൈകുന്നേരമാണ് മരിച്ചത്. നടപടികള് പൂര്ത്തിയാക്കി രണ്ടുപേരുടേയും മൃതദേഹം ബന്ധുക്കള്ക്ക് വിട്ടു നല്കിയപ്പോഴാണ് മൃതദേഹം മാറിപ്പോയത്. കായംകുളം സ്വദേശിയുടെ മൃതദേഹം ചേര്ത്തല സ്വദേശിയുടെ ബന്ധുക്കള് ഏറ്റുവാങ്ങി ചേര്ത്തലയിലേക്ക് പോകുകയും ചെയ്തു. ഇതേസമയം മെഡിക്കല് കോളജില് കാത്തിരുന്ന കായംകുളം സ്വദേശിയുടെ ബന്ധുക്കള് മൃതദേഹം വിട്ടുകിട്ടാന് വൈകിയതിനെ തുടര്ന്ന് അധികൃതരെ സമീപിച്ചപ്പോഴാണ് മൃതദേഹം മാറിപ്പോയതായി അറിയുന്നത്. ഇതോടെ ചേര്ത്തലയിലേക്കു പോയ ആംബുലന്സ് തിരികെ വിളിക്കുകയായിരുന്നു. സംഭവത്തെ തുടര്ന്ന് ഇരുകൂട്ടരുടേയും ബന്ധുക്കളും ആശുപത്രി ജീവനക്കാരും തമ്മില് വാക്കേറ്റമുണ്ടായി. തുടര്ന്ന് പോലീസ് സ്ഥലത്തെത്തിയാണ് പ്രശ്നം പരിഹരിച്ചത്.